**МОТИВИ**

**към проект за приемане на Наредба за специфични изисквания към облика на градските пространства, сградите и архитектурните ансамбли на територията на град Бяла Слатина**

1. Причини и мотиви за приемане на Наредбата

С изменения в Закона за устройство на територията от месец март 2019 г. се даде възможност с наредба на общинския съвет да бъдат определени специфични изисквания за облика на градските пространства, сградите и архитектурните ансамбли. Въведе се правото на общините да определят допълнителни изисквания към обема и съдържанието на подробните устройствени планове и на инвестиционните проекти за нови сгради, реконструкция, пристрояване и надстрояване и основни ремонти на сгради и съоръжения, улици, площади и озеленени площи, свързани с благоустрояването на градските пространства, опазването и съхраняването на архитектурните ансамбли и градската среда.

С изработения проект се определят конкретни изисквания за градските пространства, сгради, постройки, архитектурни ансамбли и други, включително такива с характерно въздействие, като се посочват компонентите към тях. Определени са зони, за които са разписани специфични изисквания за оформяне на компонентите на градската среда. При обособяването им са съобразени техните специфични самостоятелни характеристики и цялостни решения, включващи възможности за интегрирането им в градската среда.

Специфичните изисквания за отделните компоненти на градската среда и техните елементи са посочени в техническите изисквания, описани в приложения. В приложенията са посочени устройствените зони на град Бяла Слатина, цветовото фасадно оформление на сградите в жилищни комплекси. Въведени са изисквания, с цел осигуряване на съгласуваност при полагане и изграждане на отделните подземни улични мрежи и съоръжения и координиране подземното с надземното улично строителство при изграждане на обекти на общите мрежи и съоръжения на техническата инфраструктура и присъединителните проводи за строежите.

2. Цели, които се поставят с приемането на Наредбата

Предлаганият проект на Наредба, има за цел да създаде единен механизъм и точно обособени критерии за създаване на разпознаваем облик на града, въвеждане на ред и преустановяване на практиката на поединичен подход за всяко разрешение, което води до липса на хармоничност и допълване в цялостната визия на градските пространства. Въвеждат се единни изисквания към обема и съдържанието на инвестиционните проекти за нови строежи, реконструкция, пристрояване и надстрояване и основни и текущи ремонти на сгради и съоръжения, улици, площади и озеленени площи, както и на елементите на градския дизайн и още на този етап от инвестиционния процес ще бъде овладяно безконтролното и нестандартно оформление на градската среда, което се получава, при положение, че липсват единни правила.

3. Очаквани резултати от приемане на Наредбата

Очакванията от приемането на Наредбата за специфични изисквания към облика на градските пространства, сградите и архитектурните ансамбли на територията на град Бяла Слатина са свързани с намерението град Бяла Слатина да придобие нов облик, като се спре оформянето на такъв, чрез неконтролиран процес на единични решения за отделни зони.

В резултат на приемането на настоящата Наредба се очаква да се създадат ясни правила, чрез прилагането на които да се постигне по-добра визия на града, функционалност и благоустройство на градските пространства.

1. Финансови средства, необходими за прилагането на Наредбата

Приемането на наредбата не изисква допълнителни средства от общинския бюджет. Проектът на наредба не предвижда промяна в структурата на Община Бяла Слатина или допълнителни ресурси за осъществяване на предвижданията й.

1. Анализ за съответствие с правото на Европейския съюз

Предлагания проект за Наредба за специфични изисквания към облика на градските пространства, сградите и архитектурните ансамбли на територията на град Бяла Слатина е подзаконов нормативен акт, който се създава на основание чл.13а, от ЗУТ и е в съответствие с целите на закона, посочени в чл.1, ал.1 от ЗУТ, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя. Предлаганата Наредба не противоречи на норми от по-висока йерархия, както на националното, така и на европейското законодателство. Приемането на Наредбата е в съответствие с европейското законодателство - Европейската харта за местно самоуправление.

Настоящото предложение е направено при спазване на изискванията на чл. 75-79 от АПК, чл. 8, чл. 26 и чл. 28 от ЗНА.

Съгласно чл. 26, ал. 4 от Закона за нормативните актове, във връзка с чл. 77 от АПК, в законоустановения 30-дневен срок от публикуване на настоящото предложение на интернет страницата на Община Бяла Слатина, се предоставя възможност на заинтересованите лица да направят своите предложения и да дадат становища по проекта на Наредбата.

Проектът е публикуван на официалната интернет страница на Община Бяла Слатина: [www.byala-slatina.bg](http://www.byala-slatina.bg).

Формата за участие от страна на заинтересованите лица и организации са писмени предложения, становища и мнения, които могат да бъдат подадени в 30-дневен срок, считано от 16.03.2023г. в деловодството на Общинска администрация-Бяла Слатина, ул. „Климент Охридски“ № 68 или на e-mail bslatina@oabsl.bg, лице за контакт: Петър Петров-Заместник-кмет „Проекти и финанси“, 0896 870 200.